Ńdɔ ǹkúkúmá á ngāyalan bod ayɔ́g, a dzogé mə́lə́bə́gá miǹnǒm mí bod mí ngávə́ nyē á sí, 14ǎ ngakɔ́bɔ̄ ai bɔ́ fəg bəndómán naa: “Tará wáma a ngábə́ á yīdī mínā ai zəzə mińkás, mə mayi mína yíd ai miǹkás bikie.” 15Nâ, ńdɔ ǹkúkúmá á ngābɔ təge vógolo ńnam amú á ngábə́ ákilán yā Ńtondôbə a ngákilan, ású yə̄ nâ ébúg yā á ngākɔ́bɔ ai Ahiya yǎ Silo ású Yéroboam, mɔ́n Nevath, é tóbán á tis. 16Éyɔŋ Ísraɛ̂l ásə a ngáyén naa ǹkúkúmá ā ndzí kig bɔ́ vōgolo, ńdɔ̄ bod bə́ ngáyalan ǹkúkúmá nâ: “Zǎ ngaba bǐ bə̄lə́ ai Dávid? Byǎbə̄lə́ kig ngab elíg ábə̄ mɔ́n Yesé. Dúgán á bibə̌m byáán, ǎ mvóg Ísraɛ̂l ! Ǎ Dávid wǎmēn komó élīg dzóe.” Ńdɔ̄ Ísraɛ̂l ásə a ngáman dúgan á bibə̌m bíé. 17Roboam ǎ ngadzóē bɔ́n bə́ Ísraɛ̂l yā bə́ ngábə́ tɔá á bə̄tísɔ̌n yā Yúda. 18Ńdɔ ǹkúkúmá Roboam a ngálóm Adoram, yǎ á ngābə́ ńdzōe bisíé bí étūga, ńdɔ Ísraɛ̂l ásə a ngáwé nyē ai ngɔg. Ńdɔ ǹkúkúmá Roboam a ngábɛ́d ḿbīl á ékālíg dzíé nə́ a túb á Yērúzalɛm. 19Nâ, ńdɔ̄ Ísraɛ̂l a ngátsaman ai ndá Dāvid a zaa kwí ámōs yə aná. 20Á wóg Ísraɛ̂l ásə a ngáwóg nâ Yéroboam a dúgán yǎ sɔ́, ńdɔ̄ bə́ ngálóm bod nə́ bə́ kə́ nyé lóē á ékōán áyɔŋ nə́ bə́ tə́lē nyé ńkūkúmá yā Ísraɛ̂l ásə. Təge ai é mod a ngátɔŋ ndá Dāvid, səsalá hə ebəgá Yúda etám. 21Éyɔŋ Roboam a ngákwí á Yērúzalɛm, ńdɔ a ngátógan ndá Yúda ésə, ai ebəgá Bényamín, miǹyóyɔ́g mí bod bítá bakúda ǹtɛd ai məwóm mwom nâ bə́ kə lúman ai Ísraɛ̂l nə́ bə́ dúgán edzóē ábə Roboam mɔ́n Salomóŋ. 22Hədá, ńdɔ ebúg Zāmbá é ngákwí ábə Shemaya, mod Zambá, nâ: